Uned 201: Cyflogaeth a chyflogadwyedd yn y sector adeiladu (Tiwtor)

# Taflen waith 12: Datrys problemau yn effeithiol

**Tasg 1:** Darllenwch y senario ganlynol ac ateb y cwestiynau sy’n ei dilyn.

Rydych chi’n weithiwr adeiladu sy’n gweithio ar brosiect preifat i adeiladu tŷ tri llawr. Chi sy’n gyfrifol am osod y deunydd toi ar yr adeilad. Mae’r cleient wedi newid ei feddwl am orchudd y to. Cafodd y deunydd toi newydd ei ddarparu gan y cleient ac nid yw’r pensaer wedi rhoi unrhyw fanylebau na chanllawiau i chi ynghylch y deunydd. Nid ydych yn gyfarwydd â’r math penodol hwn o ddeunydd toi gan nad ydych wedi’i ddefnyddio o’r blaen, ac nid ydych yn siŵr a yw’n bodloni’r rheoliadau adeiladu lleol.

1 Pa gamau fyddech chi’n eu cymryd i ganfod a yw’r deunydd toi rydych chi’n ei ddefnyddio yn cydymffurfio â rheoliadau adeiladu lleol?

I benderfynu a yw’r deunydd toi yn cydymffurfio â rheoliadau adeiladu lleol, gallech gymryd y camau canlynol.

* Edrychwch ar y deunydd pecynnu neu’r labeli ar y deunydd toi i weld a yw’n cyrraedd unrhyw safonau lleol neu genedlaethol ar gyfer deunydd adeiladu.
* Edrychwch ar wefan gwneuthurwr y deunydd toi i weld a oes unrhyw wybodaeth am gydymffurfedd y deunydd â rheoliadau adeiladu lleol.
* Holwch awdurdodau adeiladu lleol i weld a yw’r deunydd toi yn bodloni eu gofynion.
* Holwch eich goruchwyliwr neu reolwr y prosiect i weld a oes ganddynt unrhyw fanylebau neu ganllawiau ar gyfer y deunydd toi.

2 Beth yw canlyniadau defnyddio deunydd toi nad ydynt yn cydymffurfio?

Gall defnyddio deunydd toi nad yw’n cydymffurfio arwain at ganlyniadau difrifol, gan gynnwys y canlynol.

* Dirwyon a chosbau gan awdurdodau rheoleiddio.
* Risg uwch o ollyngiadau, difrod strwythurol neu beryglon diogelwch eraill.
* Oedi yn llinell amser y prosiect os oes angen newid y deunydd toi neu ei wella er mwyn iddo gydymffurfio.

3 Pam mae’n bwysig cynnwys eich goruchwyliwr yn y sefyllfa hon?

Ateb: Mae’n bwysig cynnwys eich goruchwyliwr yn y sefyllfa hon oherwydd ei fod yn gyfrifol am sicrhau bod y prosiect yn cydymffurfio â’r holl reoliadau a manylebau adeiladu lleol. Efallai y bydd gan eich goruchwyliwr ragor o wybodaeth am y deunydd toi neu efallai y bydd yn gallu ymgynghori ag arbenigwyr eraill i benderfynu a yw’n cydymffurfio. Yn ogystal, mae cynnwys eich goruchwyliwr yn dangos eich bod yn cymryd cyfrifoldeb ac yn gofyn am arweiniad pan fyddwch yn ansicr ynghylch sefyllfa.

4 Sut byddech chi’n dweud wrth eich goruchwyliwr am eich pryderon?

Gallech siarad â’ch goruchwyliwr drwy drefnu cyfarfod neu ofyn am funud i gael sgwrs breifat. Gallech egluro eich pryderon a darparu unrhyw wybodaeth neu dystiolaeth rydych chi wedi’i chasglu am y deunydd toi. Gallech hefyd ofyn am gyngor ar sut i fwrw ymlaen ac a oes gan y goruchwyliwr unrhyw wybodaeth neu fanylebau ychwanegol a allai helpu.

5 Beth allech chi ei wneud i atal sefyllfa debyg yn y dyfodol?

I atal sefyllfa debyg yn y dyfodol, gallech gymryd y camau canlynol.

* Cyfathrebu â'ch goruchwyliwr neu reolwr y prosiect am unrhyw bryderon neu gwestiynau sydd gennych ynghylch deunyddiau neu fanylebau.
* Ymchwilio i unrhyw ddeunyddiau neu offer a gwneud yn siŵr eu bod yn cydymffurfio cyn eu defnyddio.
* Cymryd rhan mewn sesiynau hyfforddiant neu addysgol i gael y wybodaeth ddiweddaraf am reoliadau adeiladu lleol a chanllawiau diogelwch.
* Cadw cofnodion o unrhyw ardystiadau neu ddogfennau cydymffurfio ar gyfer deunyddiau ac offer sy’n cael eu defnyddio mewn prosiect.

**Tasg 2:** Fel crefftwr hunangyflogedig yn y DU, mae sgiliau datrys problemau effeithiol yn hanfodol ar gyfer eich llwyddiant. Yn y lleoedd gwag, rhowch y camau isod yn y drefn gywir.

Cam 1

*Diffinio’r broblem*

Cam 2

*Casglu gwybodaeth*

Cam 3

*Creu atebion*

Cam 4

*Gwerthuso’r atebion*

Cam 5

*Rhoi’r ateb ar waith*

Cam 6

*Gwerthuso’r canlyniad*

**Tasg 3:** Yn y lle gwag, atebwch y cwestiynau canlynol sy’n ymwneud â datrys problemau yn y diwydiant adeiladu.

1. Beth yw’r cam cyntaf wrth ddatrys unrhyw broblem?

Y cam cyntaf wrth ddatrys unrhyw broblem yw diffinio’r broblem yn glir. Cymerwch amser i nodi’r broblem a’r heriau penodol rydych chi’n eu hwynebu.

2. Beth dylech chi ei wneud ar ôl nodi’r broblem?

Ar ôl nodi’r broblem, dylech gasglu cymaint o wybodaeth amdani â phosib. Mae hyn yn cynnwys unrhyw ddata, ffeithiau a safbwyntiau perthnasol gan arbenigwyr yn eich maes. Bydd y wybodaeth hon yn eich helpu i ddeall y broblem yn well ac i ddod o hyd i atebion posib.

3. Beth dylech chi ei wneud ar ôl casglu’r holl wybodaeth am y broblem?

Ar ôl casglu’r holl wybodaeth am y broblem, dylech feddwl am lawer o atebion posib a’u hysgrifennu ar bapur. Peidiwch â diystyru unrhyw syniadau ar hyn o bryd, hyd yn oed os ydynt yn ymddangos yn anymarferol, yn afrealistig ac yn annhebygol.

4. Sut dylech chi werthuso pob ateb ar ôl meddwl amdanynt?

Ar ôl meddwl am atebion, gwerthuswch bob ateb ar sail pa mor dda mae’n mynd i’r afael â’r broblem, y gost a’r amser sy’n gysylltiedig â’i roi ar waith, a’r risgiau a’r manteision posib. Dewiswch yr ateb sy’n bodloni eich anghenion orau.

5 Beth dylech chi ei wneud ar ôl dewis yr ateb gorau?

Ar ôl dewis yr ateb gorau, dylech ei roi ar waith. Gall hyn gynnwys archebu rhannau, trefnu apwyntiadau a/neu gyflogi staff ychwanegol i'ch helpu i gwblhau'r gwaith.

6 Beth dylech chi ei wneud ar ôl rhoi’r ateb ar waith?

Ar ôl rhoi’r ateb ar waith, gwerthuswch y canlyniad i benderfynu a oedd yn effeithiol. Os na wnaeth yr ateb ddatrys y broblem, ailadroddwch y broses o gam 1 nes eich bod yn dod o hyd i ateb sy’n gweithio.