Uned 201: Cyflogaeth a chyflogadwyedd yn y sector adeiladu (Tiwtor)

# Taflen waith 7: Cynnydd a chwymp yn y galw

**Tasg 1:** Atebwch y cwestiynau am dreth a hunangyflogaeth

1 Ysgrifennwch ganlyniadau posibl peidio â chadw cofnodion cywir o drafodion ariannol, treuliau ac incwm.

Gall peidio â chadw cofnodion cywir arwain at gosbau, problemau cyfreithiol, didyniadau treth a fethwyd, datganiadau ariannol anghywir, anawsterau wrth sicrhau cyllid a phroblemau yn ystod archwiliadau gan Gyllid a Thollau EF a chyrff rheoleiddio eraill.

2 Ysgrifennwch restr o fanteision cadw cofnodion cywir i fusnesau.

hawlio pob didyniad treth maent yn gymwys i’w gael

paratoi datganiadau ariannol

hwyluso archwiliadau

monitro llif arian

Cefnogi ceisiadau am fenthyciadau

Cydymffurfio â gofynion cyfreithiol a rheoleiddiol

3 Disgrifiwch bwysigrwydd cadw cofnodion ar gyfer busnesau adeiladu a’r rheoliadau treth penodol y mae angen iddynt gydymffurfio â nhw, fel Cynllun y Diwydiant Adeiladu (CIS).

Rhaid i fusnesau adeiladu gadw cofnodion manwl er mwyn cydymffurfio â rheoliadau treth penodol fel Cynllun y Diwydiant Adeiladu (CIS), sy’n ei gwneud yn ofynnol iddynt ddidynnu treth o daliadau is-gontractwyr a chyflwyno ffurflenni misol i CThEF. Mae cadw cofnodion cywir yn helpu busnesau adeiladu i gydymffurfio â’r rheoliadau hyn ac i osgoi camgymeriadau costus.

**Tasg 2:** Cynnydd yn y galw yn y diwydiant adeiladu

Llenwch gorff y testun isod gan ddefnyddio’r geiriau sydd wedi’u rhestru isod.

Gall cynnydd yn y galw yn niwydiant adeiladu’r DU arwain at gynnydd yn y galw am weithwyr, a all arwain at botensial i’r rheini yn y diwydiant ennill mwy o gyflog. Gall y cynnydd hwn yn y galw am weithwyr hefyd arwain at brinder gweithwyr medrus, gan arwain at ddiffyg potensial oherwydd faint o waith sydd ar gael. Yn ei dro, gall y prinder hwn arwain at gwmnïau’n talu cyflogau uwch er mwyn denu a chadw gweithwyr, gan gynyddu’r potensial ymhellach i weithwyr **ennill cyflog**. Ar ben hynny, mae cynnydd yn y galw yn aml yn golygu bod cwmnïau’n fwy parod i fuddsoddi yn eu gweithwyr drwy gyfleoedd hyfforddiant a datblygiad proffesiynol parhaus (DPP). Gall y buddsoddiad hwn mewn gweithwyr helpu i’w uwchsgilio ar gyfer prosiectau mwy cymhleth neu sy’n talu’n well, a all gynyddu eu potensial i ennill cyflog uwch yn y tymor hir. Fodd bynnag, os yw cwmnïau’n ei chael hi’n anodd ymdopi â’r galw, efallai y bydd angen iddynt dorri corneli neu ostwng eu safonau, sy’n gallu effeithio ar ansawdd y gwaith a diogelwch gweithwyr. Ar ben hynny, gall y llwyth gwaith a’r pwysau cynyddol arwain at orweithio a mwy o straen i weithwyr, sy’n gallu cael effaith negyddol ar eu hiechyd a’u lles.

**Tasg 3:** Atebwch y cwestiynau canlynol ar sail yr wybodaeth yn Nhasg 2 a’r hyn rydych chi wedi’i ddysgu yn y dosbarth.

1 Beth all arwain at brinder gweithwyr medrus yn niwydiant adeiladu’r DU?

Gall cynnydd yn y galw am wasanaethau adeiladu arwain at brinder gweithwyr medrus yn niwydiant adeiladu’r DU.

2 Sut mae cwmnïau’n ymateb i brinder gweithwyr medrus yn y diwydiant adeiladu?

Gall cwmnïau dalu cyflogau uwch i ddenu a chadw gweithwyr i fynd i’r afael â phrinder gweithwyr medrus yn y diwydiant adeiladu.

3 Sut gall cynnydd yn y galw gael effaith ar fuddsoddiad mewn gweithwyr yn niwydiant adeiladu’r DU?

Mae cynnydd yn y galw yn aml yn golygu bod cwmnïau’n fwy parod i fuddsoddi yn eu gweithwyr drwy gyfleoedd hyfforddiant a datblygiad proffesiynol parhaus (DPP) yn niwydiant adeiladu’r DU.

4 Beth yw effeithiau negyddol posibl mwy o lwyth gwaith a phwysau ar weithwyr yn niwydiant adeiladu’r DU?

Mae effeithiau negyddol posibl llwyth gwaith cynyddol a phwysau ar weithwyr yn niwydiant adeiladu’r DU yn cynnwys gorweithio a mwy o straen, sy’n gallu cael effaith negyddol ar eu hiechyd a’u lles.

**Tasg 4:** Dirwasgiad a’r diwydiant adeiladu

Llenwch gorff y testun isod gan ddefnyddio’r geiriau sydd wedi’u rhestru isod.

Yn ystod cyfnodau o ddirwasgiad neu ddirywiad economaidd, mae diwydiant adeiladu’r DU yn aml yn un o’r sectorau sy’n cael eu taro galetaf, ac mae colli gwaith yn broblem gyffredin. Mae hyn yn arwain at lai o botensial i weithwyr ennill cyflog oherwydd mae’n bosib y bydd llai o brosiectau adeiladu ar gael, gan arwain at ostyngiad yn y galw am weithwyr. Gyda llai o brosiectau, mae’n bosib y bydd angen i gwmnïau adeiladu ostwng eu prisiau er mwyn aros yn gystadleuol, a all arwain at lai o elw a chyflogau is i weithwyr. Ar ben hynny, yn ystod cyfnodau o ddirwasgiad, mae’n bosib y bydd angen i gwmnïau adeiladu leihau maint eu gweithlu, a all arwain at golli swyddi a lleihau potensial cyflog ymhellach i weithwyr sy’n colli eu swyddi. Problem arall yn ystod dirwasgiad yw diffyg buddsoddiad mewn cyfleoedd hyfforddiant a datblygiad proffesiynol parhaus (DPP) i weithwyr. Gall hyn effeithio ar botensial gweithwyr i ennill cyflog oherwydd mae’n bosib nad oes ganddynt y sgiliau neu’r dechnoleg angenrheidiol i weithio ar brosiectau mwy cymhleth neu arbenigol. Ar ben hynny, yn ystod cyfnodau o ddirwasgiad, mae’n bosib y bydd diffyg galw am dechnoleg ac offer newydd, a all hefyd effeithio ar botensial cyflog gweithwyr a allai fod angen addasu i ffyrdd newydd o weithio.

**Tasg 5:** Atebwch y cwestiynau canlynol ar sail yr wybodaeth yn Nhasg 4 a’r hyn rydych chi wedi’i ddysgu yn y dosbarth.

1 Beth yw effaith dirwasgiad ar botensial gweithwyr yn niwydiant adeiladu’r DU i ennill cyflog?

Yn ystod dirwasgiad, mae llai o brosiectau adeiladu ar gael, sy’n arwain at lai o alw am weithwyr a llai o botensial i ennill cyflog. Mae’n bosib y bydd angen i gwmnïau adeiladu ostwng eu prisiau er mwyn aros yn gystadleuol, gan arwain at lai o elw a chyflogau is i weithwyr.

2 Sut gall dirwasgiad gael effaith ar weithlu diwydiant adeiladu’r DU?

Yn ystod dirwasgiad, mae’n bosib y bydd angen i gwmnïau adeiladu leihau maint eu gweithlu, gan arwain at golli swyddi a gweithwyr yn colli cyflog.

3 Beth yw effaith diffyg buddsoddiad mewn cyfleoedd hyfforddiant a datblygiad proffesiynol parhaus (DPP) i weithwyr yn ystod dirwasgiad?

Gall diffyg buddsoddiad mewn cyfleoedd hyfforddi a DPP i weithwyr yn ystod dirwasgiad effeithio ar eu potensial i ennill cyflog oherwydd mae’n bosib nad oes ganddynt y sgiliau na’r dechnoleg angenrheidiol i weithio ar brosiectau mwy cymhleth neu arbenigol.

4 Sut gall diffyg galw mewn technoleg ac offer newydd effeithio ar botensial gweithwyr i ennill cyflog yn ystod dirwasgiad?

Gall diffyg galw mewn technoleg ac offer newydd yn ystod dirwasgiad effeithio ar botensial gweithwyr i ennill cyflog, a allai fod angen addasu i ffyrdd newydd o weithio neu efallai sydd heb fynediad at yr offer a’r cyfarpar diweddaraf sydd eu hangen er mwyn gwneud prosiectau penodol.